จับครูกวดวิชา หากินฝากเด็ก เข้าโรงเรียนชลบุรี แอบอ้างคุณปลื้ม
ตำรวจกองปราบฯรวบครูโรงเรียนสอนกวดวิชาสุดแสบ อ้างรู้จักนายก อบจ.ชลบุรี สามารถฝากเข้าโรงเรียนชื่อดังของ จ.ชลบุรี ได้แลกกับค่าดำเนินการหัวละ 1-2 แสนบาท มีผู้ปกครองหลงเชื่อจำนวนมาก สูญเงินกว่า 10 ล้านบาท พอประกาศผลสอบกลับไม่ได้ตามที่ตกลง ด้านผู้ต้องหาสารภาพรับเงินจริง ทำมานานกว่า 3 ปี เงินที่ได้เอาไปให้ผู้บริหารโรงเรียนมีคลิปถ่ายไว้ ปฏิเสธไม่เคยอ้างถึงอดีต ส.ส.ในพื้นที่แต่อย่างใด,ที่กองบังคับการปราบปราม (บก.ป.) เมื่อเวลา 10.00 น. วันที่ 28 มิ.ย. พล.ต.ต.ไมตรี ฉิมเฉิด ผบก.ป. พ.ต.อ.ศิร์ธัชเขต ครูวัฒนเศรษฐ์ รอง ผบก.ป. พ.ต.อ.จรูญเกียรติ ปานแก้ว รอง ผบก.ป. พ.ต.อ.แมน เม่นแย้ม ผกก.4 บก.ป. พ.ต.ท.เนติ วงษ์กุหลาบ รอง ผกก.4 บก.ป. พ.ต.ต.พิทยา คงเจริญ สว.กก.4 บก.ป. แถลงข่าวจับกุมนายมณฑล นิ่มยี่สุ่น อายุ 53 ปี อยู่บ้านเลขที่ 11 ซอยบางแสน-อ่างศิลา 2 ต.แสนสุข อ.เมืองชลบุรี ผู้ต้องหาตามหมายจับศาลจังหวัดชลบุรี ที่ จ.174/2561 ลงวันที่ 27 เม.ย.61 ฐานร่วมกันฉ้อโกงประชาชนโดยแสดงตนเป็นบุคคลอื่น จับกุมได้ที่ร่มไทรรีสอร์ท หมู่ 12 ต.บ้านเก่า อ.เมืองกาญจนบุรี,สืบเนื่องจากเมื่อวันที่ 23 เม.ย. นายวิทยา คุณปลื้ม นายก อบจ.ชลบุรี อดีต ส.ส.ชลบุรี พากลุ่มผู้ปกครองนักเรียนเข้าแจ้งความที่ สภ.เมืองชลบุรี ให้ดำเนินคดีกับนายมณฑล อาจารย์โรงเรียนสอนกวดวิชาแห่งหนึ่ง หลังอ้างกับบรรดาผู้เสียหายว่ามีความสนิทสนมกับนายวิทยา สามารถฝากบุตรหลานที่เข้ามาเรียนกวดวิชาให้เข้าเรียนชั้นมัธยมศึกษาปีที่ 1 โรงเรียนชลราษฎรอำรุง หรือโรงเรียนชลชาย ได้ แลกกับค่าดำเนินการรายละ 1-2 แสนบาท มีผู้ปกครองหลายรายหลงเชื่อนำเงินมามอบให้ผู้ต้องหา เมื่อประกาศผลสอบปรากฏว่าผู้ต้องหาไม่สามารถฝากเข้าเรียนได้ตามที่กล่าวอ้าง จึงรวมตัวเข้าแจ้งความ เบื้องต้นพบผู้เสียหายหลงเชื่อจำนวนมาก ความเสียหายกว่า 10 ล้านบาท,สอบสวนนายมณฑลรับสารภาพว่า รับเงินจากกลุ่มผู้ปกครองเด็กเพื่อฝากเข้าเรียนจริง เพราะมีผู้บริหารคนหนึ่งของโรงเรียนดังกล่าวร่วมขบวนการด้วย ทำมานานกว่า 3 ปีแล้ว เงินที่ได้มาจะนำไปให้ผู้บริหารรายดังกล่าวด้วย ทั้งนี้ มีคลิปหลักฐานขณะนำเงินไปให้ถึง 17 คลิป ทั้งนี้ ผู้ต้องหาปฏิเสธว่าไม่เคยกล่าวอ้างถึงนายวิทยาแต่อย่างใด ขอร้องเรียนไปยังรัฐมนตรีว่าการกระทรวงศึกษาธิการ ให้ช่วยลงมาดูแลปัญหานี้อย่างจริงจัง เพื่อเอาผิดกับผู้บริหารสถานศึกษารายนี้ เบื้องต้นชุดจับกุมคุมตัวผู้ต้องหาส่ง สภ.เมืองชลบุรี ดำเนินคดี
ตำรวจกองปราบฯรวบครูโรงเรียนสอนกวดวิชาสุด แสบ อ้างรู้จักนายก อบจ.ชลบุรี สามารถฝากเข้าโรงเรียนชื่อดังของ จ.ชลบุรี ได้แลกกับค่าดำเนินการหัวละ 1-2 แสนบาท มีผู้ปกครองหลงเชื่อจำนวนมาก
จับครูโรงเรียนกวดวิชา,แอบอ้าง วิทยา คุณปลื้ม,ฝากเข้าโรงเรียน,ฉ้อโกงประชาชน,ข่าวหน้า1,ข่าวทั่วไป